b'\n_START_ARTICLE_\nViljamas III Oranietis\n_START_SECTION_\nBiografija\n_START_PARAGRAPH_\nGim\xc4\x97 La Haye (Nyderlandai), a\xc5\xa1tuonias valandas prie\xc5\xa1 savo t\xc4\x97vo mirt\xc4\xaf. Jo motina Marija Stiuart buvo Anglijos karaliaus Karolio I dukt\xc4\x97._NEWLINE_1672 m. bir\xc5\xbeelio 28 d. tapo Nyderland\xc5\xb3 valstyb\xc4\x97s vadovu (stadhouder) ir vyriausiuoju kariuomen\xc4\x97s, nukreiptos prie\xc5\xa1 Pranc\xc5\xabzijos intervencij\xc4\x85, vadu per Tre\xc4\x8di\xc4\x85j\xc4\xaf Anglijos \xe2\x80\x93 Nyderland\xc5\xb3 kar\xc4\x85. Viljamo pastangomis buvo sudaryta antipranc\xc5\xabzi\xc5\xa1ka Augsburgo lyga._NEWLINE_1688 m. nepatenkint\xc5\xb3 Jok\xc5\xabbo II kataliki\xc5\xa1ka laikysena Anglijos protestant\xc5\xb3 kvietimu su kariuomene atvyko \xc4\xaf Anglij\xc4\x85 ir Jok\xc5\xabb\xc4\x85 II nuvert\xc4\x97. 1689 m. vasario 13 d. \xc4\xafteisinta Viljamo III ir Jok\xc5\xabbo II dukters Marijos II bendravaldyst\xc4\x97. Viljamas ir Marija buvo kar\xc5\xabnuoti 1689 m. baland\xc5\xbeio 11 d. Tuo b\xc5\xabdu parlamentas \xc4\xaftvirtino savo ir protestant\xc5\xb3 i\xc5\xa1skirtin\xc4\xaf vaidmen\xc4\xaf Anglijoje ir netrukus Jungtin\xc4\x97je Karalyst\xc4\x97je._NEWLINE_Viljamo ir Marijos vaikai iki pilnametyst\xc4\x97s nei\xc5\xa1gyveno. Marija mir\xc4\x97 1694 m., ir Viljamas liko vienvaldis karalius. 1697 m. Rijswijk\xe2\x80\x99o sutartimi palankiomis s\xc4\x85lygomis baig\xc4\x97si Augsburgo lygos karas su Pranc\xc5\xabzija. D\xc4\x97l intensyvaus brit\xc5\xb3 i\xc5\xa1tekli\xc5\xb3 naudojimo gimtojo kra\xc5\xa1to reikalams Viljamas pama\xc5\xbeu tapo nepopuliarus Anglijoje. Po jo mirties 1702 m. sost\xc4\x85 paveld\xc4\x97jo Marijos sesuo Ana.'